<classify> JIJI la Dodoma limeamua kumaliza migogoro ya ardhi iliyokithiri katika kata 41 za halmashauri hiyo, kwa kuweka kambi ya siku ya nne katika kila kata ili wataalamu wa ardhi watatue migogoro hiyo.Akizungumza kabla ya kuzindua kambi hiyo ya siku nne katika kata ya Kikuyu Kusini, Halmashauri ya Jiji la Dodoma, Mkurugenzi wa Jiji, Godwin Kunambi amesema, Halmashauri hiyo inataka kumaliza migogoro ya ardhi kwa kuifuata hukohuko iliko.Ili kukomesha migogoro hiyo, jiji limeamua kuwatoa maofisa mipango mji, ardhi na uthamini kufika katika maeneo ya makazi na kutatua migogoro hiyo badala ya kusubiri kuletewa ofisini, amesema.Alisema katika kampeni hiyo ya siku nne katika kila kata itakayotumia takribani siku 164 sawa na miezi mitano na wiki mbili, inakusudia kuzitembelea kata zote jijini humo na kutatua migogoro ya ardhi ya kuanzia ya mwaka huu na kurudi nyuma.Kunambi aliwataka wananchi wa kata ya Kikuyu Kusini, kutumia fursa hiyo ya siku nne, kuanzia saa 2.00 asubuhi hadi 12 jioni, kuhakikisha wanafika na nyaraka zinazotambulisha uhalali wa malalamiko yao.Alisema katika kila kata wataanzisha kanzidata ya orodha ya watu ambao wametatuliwa migogoro yao ili kuhakikisha kwamba makao makuu ya serikali yanakuwa hayana migogoro ya ardhi. Mkuu wa Idara ya Mipango Mji, Ardhi na Maliasili ya Jiji la Dodoma, Joseph Mafuru amesema, kampeni hiyo ya kutatua migogoro inataka kuhitimisha migogoro katika kata mbalimbali na kuanzisha kanzidata yenye majina na picha ya watu waliotatuliwa migogoro.Mafuru alisema orodha hiyo ya watakaotatuliwa migogoro yao, itawasilishwa mbele ya baraza la madiwani na kueleza huduma wanazotakiwa kupewa ama kupewa viwanja vingine au vinginevyo.Akizungumza baada ya uzinduzi wa kambi ya kutatua migogoro kata ya Kikuyu Kusini, mwananchi wa Mkalama A, katika Kata ya Kikuyu Kusini, Nurdin Alkalan alipongeza uamuzi wa mkurugenzi wa jiji kuamua kuifuata migogoro kwenye maeneo ya makazi badala ya kungoja kupelekwa ofisini kwake.Migogoro ya ardhi iliyokithiri katika jiji la Dodoma ni ya watu wawili hata watatu kumiliki kiwanja kimoja, kuuza viwanja mara mbili au tatu, kuingiliana mipaka na kuuzwa kiwanja kimoja kwa watu mbalimbali.  <topic>: kitaifa 